text: КЛАВИРЕН КОНЦЕРТ НА МЛАДАТА ИЗПЪЛНИТЕЛКА ИЛИНА МИХОВА В БРАТИСЛАВА — Bulkis
  Oct 1 КЛАВИРЕН КОНЦЕРТ НА МЛАДАТА ИЗПЪЛНИТЕЛКА ИЛИНА МИХОВА В БРАТИСЛАВА
  На 1 октомври 2018 г. в залата на Българския културен институт в Братислава гостува младата, красива, но най-вече талантлива изпълнителка Илина Михова – пиано. Нейният камерен концерт беше посветен на 1-ви октомври - Международния ден на музиката. По този начин и БКИ поздрави почитателите на българската музика в словашката столица, както и музикалните професионалисти – изпълнители, критици и музикални педагози – редовни гости на музикалните прояви на Българския културен институт.
  Илина Михова е родена през 2001 година в Стара Загора. Започва своето музикално обучение на 5 год.възраст, а впоследствие продължава образованието си в Национално Музикално училище "Любомир Пипков", София под грижите на Милена Павлова. Посещава майсторски класове при международно известни професори като: проф. Борислава Танева - България, проф. Рафаел Салинас - Испания, проф.Агате Леймони - Гърция, проф. Лили Бояджиева - Франция, проф. Мария Принц - Австрия, проф. Владковски - Франция, проф. Марина Плясова - Русия, проф. Божидар Ноев, педагозите Аглика Генова и Любен Димитров. Носител е на престижни международни първи награди от фестивали в Carnegie Hall, New York, International Music Competition Paris Grand Prize Virtuoso 2015, Grand Prize Virtuozo Salzburg 2016 с концерт на лауреатите в зала "Моцартеум", Young Talent Music Competition, Belgium, 2017, Grand Prize Virtuozo Rome, 2017, International Music Competition 2018, Belgrade, Serbia. Свири като солист с Атинската синфониета оркестра.
  Програмата на концерта й в Братислава беше подбрана без никакво снизхождение по отношение на сложността на включените произведения. След прелюдиите на Бах, виртуозно изпълнените соната на Хайдн, етюд на Шопен и балада на Брамс, прозвучаха модерните произведения на трима български композитори – Светослав Обретенов, Александър Танев и Петър Петров. Изпълнителският почерк на Илина е запомнящ се, силен, драматичен и завладяващ. Изкушените слушатели в залата дариха Илина с възторжени аплодисменти и викове "браво"!
  След концерта музикалните педагози от Братиславското музикално училище побързаха да споделят с нея, че благодарение на дарените сборници с ноти от страна на Българския културен институт са включили в учебния репертоар на своите ученици произведения на авторите, изпълнени от Илина. Лауреатът на медународни конкурси за композиция в Русия и Финландия, член на Съюза на грузинските композитори и създател на музикален фестивал с конкурс - диригентът Гиорги Давиташвили, поздрави Илина и задочно нейния педагог Милена Павлова за постигнатите виртуозност и техника. Той изпълни за тях своя композиция и така Денят на музиката наистина се превърна в празник, който всички дълго ще помним с благодарност. А на Илина пожелаваме победоносно шествие по световните музикални сцени, прославяйки българската музикална школа и талант.